**Skräppäys** (engl. *scrapbooking*) on valo­kuvien, kirjeiden, viesti­lappujen, postikorttien ja muiden pienten muisto­esineiden tallentamista joko fyysiseen valokuva­kansioon tai sähköisesti toteutetuihin leike­kirjoihin. Harrastuksessa yhtyvät leikekirjan, päiväkirjan ja valokuva-albumin pito muisto­esineiden arkistointiin ja moni­puoliseen askarteluun.

Skräppäys­tarvikkeita ovat muun muassa kuvio­paperit, koriste­nauhat, helmet, kangas­tilkut, langat, mosaiikkipalat, leimasimet, sapluunat, paperi­liittimet, tina­paperit, tussikynät, värikynät ja -⁠liidut, siirto­kirjaimet, tarrat, liimat, napit, nepparit ja kartongit sekä kaiken yhteen kokoavat albumit. Saatavana on myös skräppäykseen suunniteltuja ompelukoneita ja stanssauslaitteita. Skräppäystarvikkeiden, etenkin paperien ja kartonkien sekä kirjoitus­musteiden, halutaan olevan happo­vapaita valo­kuvien parhaan säilyvyyden varmistamiseksi. Skräppäysalbumin sivun standardikooksi on vakiintunut 12 × 12 tuumaa eli noin 30,5 × 30,5 senttimetriä. Sähköisessä skräppäyksessä tarvitaan ainakin tietokonetta, skanneria sekä tulostinta ja sen väri­kasetteja.

Historiaa
---------

Skräppäys alkoi kehittyä Pohjois-Amerikassa 1990-luvun puolivälissä leikekirjan ja valokuva-albumin pidosta kohti itsenäistä harrastusta omine välineineen ja tarvikkeineen. Trendin aloittaja on vuonna 1987 Yhdysvalloissa perustettu Creative Memories -yhtiö, joka loi toiminnalle pohjaa kymmenisen vuotta ennen kuin alalle alkoi tulla kilpailua.

Nopeimmin harrastus alkoi kasvaa vuonna 1995 lähes tyhjästä vuoden 1996 noin sadan miljoonan Yhdysvaltain dollarin liikevaihtoon. Alalle tuli uusia yrityksiä, harrastusryhmiä ja harrastelehtiä kuten *Creating Keepsakes* ja *Memory Makers*, jonka vuoden 2003 kyselyn mukaan lehden keskimääräinen lukijatalous omisti noin 2 500 dollarin arvosta skräppäystarvikkeita. Vuonna 2006 skräppäysalan liikevaihdon arveltiin Yhdysvalloissa olleen noin 2,5 miljardia dollaria vuodessa.

Yksi buumiin osallistuneista yrityksistä Yhdysvalloissa on suomalainen Fiskars, jolla oli vuonna 1997 satakunta scrapbooking-tuotetta valikoimissaan.

2000-luvun puolivälin tutkimusten mukaan tyypillinen skräppääjä oli 30–50-vuotias nainen, mutta digitaalisen skräppäyksen arveltiin laajentavan harrastusta nuorempiin naisiin. Poikia on yritetty innostaa muun muassa urheiluaiheiseen skräppäykseen.

Pohjois-Amerikassa skräppäystarvikkeita markkinoidaan askartelu- ja tervehdyskorttiliikkeiden lisäksi muun muassa Tupperwaren kaltaisilla kotimyyntikutsuilla ja -risteilyillä, verkkokaupoissa sekä suoramarkkinoinnin eri keinoin. Skräppäysharrastus on tuonut uusia liiketoimintamahdollisuuksia myös kuihtuvaan valokuvausalan kauppaan.

Suomeen skräppäys tuli 2000-luvulla, ja siitä kiinnostuivat etenkin pienten lasten äidit.

Skräppäys terapiamuotona
------------------------

Skräppäysalbumin koostamista on sovellettu myös terapiatyöhön ja omaelämäkerralliseen reflektointiin.

Katso myös
----------

* kiiltokuva
* muistokirja
* swappailu

Lähteet
-------

1. 1 2 3 4  Gretzner, Bonnie. "Defining "digital scrapbooking": get answers from some manufacturers involved in this new facet of a more traditional hobby." *PMA Magazine*, helmikuu 2007. Haettu 9.8.2016 palvelusta HighBeam Research (vaatii tilauksen):  (Arkistoitu – Internet Archive)
2. ↑  Williams, Brittaney: "Preserving Memories Thousands Embrace Scrapbooking Hobby To Chronicle Their Lives." *The Cincinnati Post*, 3.5.2001. Haettu 9.8.2016 palvelusta HighBeam Research (vaatii tilauksen):  (Arkistoitu – Internet Archive)
3. 1 2 3  Segalewitz, Caryl: "Scrapbooking. The hobby has shown sticking power with devotees of all ages." *Dayton Daily News* (Dayton, OH) 15.2.2004. Haettu 9.8.2016 palvelusta HighBeam Research (vaatii tilauksen):  (Arkistoitu – Internet Archive)
4. 1 2  Ellis, Alicia. "Scrapbooking booms." *Office World News*, elokuu 1999. Haettu 9.8.2016 palvelusta HighBeam Research (vaatii tilauksen):  (Arkistoitu – Internet Archive)
5. 1 2  Pakarinen, Jaana: Skräppäys on äitien omaa aikaa[vanhentunut linkki], *Turun Sanomat* 25.3.2015. Viitattu 9.8.2016.
6. 1 2  Ellis, Alicia A. "Skyrocketing: Scrapbooking market blasts off." *Office World News*, toukokuu 1998. Haettu 9.8.2016 palvelusta HighBeam Research (vaatii tilauksen):  (Arkistoitu – Internet Archive)
7. ↑  "Scrapbooking industry on the grow." *Akron Beacon Journal* (Akron, OH), 5.9.2003. Haettu 9.8.2016 palvelusta HighBeam Research (vaatii tilauksen):  (Arkistoitu – Internet Archive)
8. ↑  Kachadourian, Janine. "Scrapbooking: Memories and Profits on the Same Page." *Photo Trade News*, toukokuu 2000. Haettu 9.8.2016 palvelusta HighBeam Research (vaatii tilauksen):  (Arkistoitu – Internet Archive)
9. ↑  Enqvist, Minna: *Tarinoista kuviksi, Voimaannuttava valokuvakansio kehitysvammatyön menetelmänä*, opinnäytetyö, Hämeenlinnan ammattikorkeakoulu, Ohjaustoiminnan koulutusohjelma, 2014.

Aiheesta muualla
----------------

* Kuvia tai muita tiedostoja aiheesta **Skräppäys** Wikimedia Commonsissa

* Skräppäyksestä Wikiopistossa